જોધપુરઃ બહુચર્ચિત 20 વર્ષ જૂના કાળિયાર શિકાર મામલે જોધપુર કોર્ટે પાંચમી એપ્રિલ, ગુરુવારે બોલીવુડના અભિનેતા સલમાન ખાનને દોષિત જાહેર કરીને પાંચ વર્ષની જેલની સજા આપી છે. આ ઉપરાંત સલમાન ખાનને રૂ. દસ હજારનો દંડ કરવામાં આવ્યો છે. સલમાન ખાનને કોર્ટમાંથી સીધો જોધપુર સેન્ટ્રલ જેલ લઈ જવામાં આવ્યો હતો. કોર્ટે બાકીના અન્ય કલાકારો સૈફ અલી ખાન, તબ્બુ, નીલમ અને સોનાલી બેન્દ્રેને આ કેસમાં નિર્દોષ જાહેર કર્યાં છે. કોર્ટમાં હાજર થવા માટે દરેક કલાકારો બુધવારે જ જોધપુર પહોંચી ગયા હતા. ઉલ્લેખનીય છે કે આ ઘટના સપ્ટેમ્બર-ઓક્ટોબર, 1998ની છે, જ્યારે આ બધા કલાકારો ફિલ્મ ‘હમ સાથ સાથ હૈ’ના શૂટિંગ માટે રાજસ્થાન ગયા હતા. ગયા અઠવાડિયે બુધવારે ચીફ જ્યુડિશિયલ મેજિસ્ટ્રેટ દેવકુમાર ખત્રીની કોર્ટમાં અંતિમ સુનાવણી થઈ હતી. ત્યાર પછી ન્યાયાધીશે તેમનો ચુકાદો અનામત રાખ્યો હતો. જોધપુરની સ્થાનિક કોર્ટે પાંચમી એપ્રિલે આ ચુકાદો આપ્યો હતો.